In nomine sanctæ et individuæ trinitatis, Karolus gratia Dei rex. Si locis divinis cultibus mancipatis quiddam munificentiæ nostræ largimur, ac largiendo conferimus, profuturum nobis et ad præsentis vitæ curricula felicius transigenda, et futuræ beatitudinis præmia facilius adipiscenda non dubitamus. Noverit igitur sanctæ Dei ecclesiæ omnium fidelium nostrorum, præsentium scilicet ac futurorum industria, quia carissimus valdeque amantissimus nobis filius noster Lotharius, sancti Germani præcipui confessoris Christi, cœnobii Autisiodorensis reverendissimus abbas, ante sui obitus terminum, divina sibi, ut credimus, inspirante clementia, per communem fidelem nostrum Bosonem venerabilem abbatem, atque alios ejusdem cœnobii monachos, nostram suppliciter expetiit magnificentiam ut pro ejus absolutione, ac pro æterna in futuro sæculo retributione, eumdem sanctum locum ex nostræ proprietatis rebus magnificaremus. Cujus admodum salubribus atque animæ nostræ proficuis postulationibus celsitudinis nostræ aurem accomodando faventes, eidem sancto loco quamdam villam nomine Bernaicum in præfixo pago Autisiodorensi sitam, cum illa omni integritate, quam quondam Walcado fideli nostro ad deprecationem Adalardi illustris comitis largiti sumus, per hoc auctoritatis nostræ præceptum damus, ac dando perpetualiter confirmamus, et de nostro jure in jus ac dominationem ejus transferimus atque transfundimus, eo videlicet pacto, ut sicut isdem amantissimus nobis filius noster per prædictos fideles nostros deprecatus est nostram sublimitatem, ex uno præfatæ villæ manso in basilica ejusdem sancti Germani ante sacratissimos sepulchri ipsius cineres, ob ejus memoriam et eleemosynam, una lucerna indeficienter accensa augeatur; nec pro hac quæquam cæterarum minuatur: et hospitali jamdicti cœnobii alius prædictæ villæ mansus conferatur, unde ibidem unus pauper cibo potuque cotidie reficiatur, nec pro hoc numerus cæterorum ullo modo minuatur. Ex cæteris vero rebus annuatim in anniversario ejusdem carissimi filii nostri monachi sæpedicti cœnobii solempnem sumant refectionem. Post nostræ quoque ac dulcissimæ seu amantissæ conjugis nostræ Irmindrudis gloriosæ reginæ ab hoc sæculo migrationem, anniversarius utriusque annuatim a prætaxatis monachis sollemniter celebretur, et præfatæ res usibus ac stipendiis illorum absque aliqua subtractione vel diminutione, Domino adjuvante, perpetuis temporibus famulentur. Et ut hæc nostræ largitionis auctoritas majorem in Dei nomine, per supervenientia tempora, obtineat firmitatis vigorem, manu propria subter eam firmavimus, et anuli nostri impressione insigniri jussimus. Datum X kalendas februarii, indictione XIV, anno XXVI regnante Karolo gloriosissimo rege. Actum Silvanectis urbe, in Dei nomine feliciter. Amen.